63 sarnaqäwi: Salomón sat yatiñan apnaqiri
WAYNITUSKÄN ukhaw Salomonax apnaqirit utt’ayatäna. Jehová Diosar wal munasïna, Davitan iwxaparjamaw kuns luräna. Salomonax Diosar kusisiyänwa, ukatwa mä arumax samkan akham säna: ‘Salomón, kuntï munkta uk mayita’ sasa.
Salomonax akham sänwa: ‘Jehová Diosaja, nayax waynakïsktwa, janiw kunjam apnaqañs yatkti. Yatiñkankañ churita aka mark sum apnaqañataki’ sasa.
Salomonax kuntï maykän ukax Jehová Diosatakix wali askïnwa. Ukatwa akham säna: ‘Yatiñkankañwa mayistaxa, janiw jaya maranak jakañsa, ni qamirkankañsa, jichhax yatiñkankañwa churäma, wali yatiñaniptätawa janiw ukham yatiñani jaqix jichhakam utjkiti. Ukampisa, jan maykista ukampwa churäma, jïsa, qamirkankaña jach’akankañ churäma’ sasa.
Mä urux pä warmiw Salomonan ukaru mä jan walt’äwimpi jutapxäna. ‘Aka warmimpi nayampisti mä utanak jakasipxta’ sasaw maynix säna. ‘Nayaw nayraqat ususta, ukat kimsürut jupax ususiraki. Mä arumaw wawapax jiwxatayna. Ukampis nayax ikiskayäta ukhawa wawaj apasitayna, jiwat wawapwa naya jak’ar jaytawayatayna. Alwax waw uñxatasta ukhaxa, jiwatakïxataynawa, ukat sum uñakiptxa janiw wawajäkataynati’ sasa.
Uk ist’asaxa, mayni warmix akham sarakïnwa: ‘¡Janiwa! ¡Jakaski ukaxa wawajäskapuniwa, jiwatäki ukaw jupan wawapaxa!’ sasa. Nayrïr warmix sarakiwa: ‘¡Janiwa! ¡Jiwatäki ukawa wawamaxa, nayan wawajasti jakaski ukawa!’ sasa. Ukhamwa uka mamanakax jiskhisipxäna. ¿Salomonax kamachänsa?
Mä espada mayïna, aptanipxän ukhaxa, akham sänwa: ‘Jakaskir wawar payar kharjapxma, ukat sapaqat maynir chikatkama churapxam’ sasa
‘¡Jani!’ sasaw taykapax jach’at warartatäna. ‘Janikiy aka wawarux jiwayapxamti. ¡Juparuk wawxa churxapxam!’ sasa. Ukampis mayni warmixa: ‘Jan nayatakïkpansa, ni jupatakïkpansa. ¡Payar kharjapxam!’ sänwa.
Ukat Salomonaxa: ‘¡Jan jiwayapxamti! Nayrïr warmir churxapxma. Jupaw taykapaxa’ sänwa. Salomonax sumpi ak amuyänxa: taykax wal wawapar munasïna, ukatwa jan jiwayañapatakix maynir churxapxakim sänxa. Uka jan walt’äwi Salomonan askichatap ist’asaxa, ukham yatiñani apnaqirinïsax wal jaqinakax kusisipxäna.
Salomonax apnaqkän ukhaxa, Diosax markapar wal bendicïna, trigompi, cebadampi, uwasampi, higosampi, yaqha manq’anakampi churäna. Jaqinakax sum isisipxäna, suma utanakan utjasipxäna. Sumanakax taqinitakiw utjäna.
1 Reyes 3:3-28; 4:29-34.
Jiskt’äwinaka
- ¿Jehová Diosax kamsasas Salomonar jiskt’äna, ukat Salomonax kamsarakïnsa?
- Jehová Diosatakix wali askïnwa Salomonan mayitapaxa, ¿ukat kun churämax sänsa Diosaxa?
- ¿Kuna jan walt’äwimpisa pä warmix Salomonar makatäna?
- Kunjamtï aka dibujon uñjaskixa, ¿kunjamsa Salomonax uka jan walt’äw askichänxa?
- ¿Kunjamsa Salomonax markar apnaqäna, ukat kunatsa?
Yaqha jiskt’äwinakampi
- Liyt’añamawa 1 Reyes 3:3-28.
Khitinakatï Diosan markap irpapki ukanakaxa, ¿1 Reyes 3:7 Salomonan arunakapat kuna yatichawsa apsupxaspa? (Sal. 119:105; Pro. 3:5, 6.)
¿Salomonan mayisïwipaxa kuna tuqinakat mayisiñsa yatichistu? (1 Rey. 3:9, 11; Pro. 30:8, 9; 1 Juan 5:14.)
Salomonax pä warmin jan walt’äwip askichäna, uk yatisaxa, ¿kunjamäniw jilïr Salomón Jesucriston apnaqäwipax sistansa? (1 Rey. 3:28; Isa. 9:6, 7; 11:2-4.)
- Liyt’añamawa 1 Reyes 4:29-34.
¿Iyawsir chuymampi Salomonan mayisitaparuxa kunjamsa Jehová Diosax phuqäna? (1 Rey. 4:29.)
Salomonan yatiñapat yatxatañ wal munapxäna, ¿ jiwasanakax Diosan Arupat yatxatañatxa kamsaraksnasa? (1 Rey. 4:29, 34; Juan 17:3; 2 Tim. 3:16.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn